**אל קמינו: שובר שורות - הסרט** (באנגלית: **El Camino: A Breaking Bad Movie**), או בקיצור **אל קמינו**, הוא סרט דרמת פשע אמריקאית מסוגת נאו-מערבוני המהווה המשך לסדרת הטלוויזיה המצליחה "שובר שורות". יוצר הסדרה, וינס גיליגאן, משמש כתסריטאי, מפיק ובמאי הסרט, כשבמקביל השחקן אהרון פול שב לגלם את דמותו של ג'סי פינקמן. העלילה עוקבת אחר עלילותיו של פינקמן בעקבות אירועי סיום הסדרה.

מאז סיום הסדרה בשנת 2013, נפוצו שמועות על פיתוח סרט עלילתי באורך מלא שיהווה המשך לסדרה. גיליגאן ניגש לפול עם הרעיון לסרט בשנת 2017, בסמוך ליום העשור לעלייתה של הסדרה לשידור, והצילומים החלו בסתר בניו מקסיקו בנובמבר 2018, ונמשכו כמעט חודשיים. הפרויקט לא אושר רשמית עד לאוגוסט 2019, כשאז נטפליקס הפיצה טיזר טריילר רשמי.

הסרט עלה לשידור בנטפליקס, כמו כן גם למספר מצומצם של בתי קולנוע, ב-11 באוקטובר 2019, והופץ טלוויזיונית על ידי ערוץ AMC זמן מה לאחר מכן.

תקציר העלילה
------------

עלילת הסרט מתרחשת לאחר אירועי פרק הסיום של הסדרה "שובר שורות", ומתמקדת בעלילותיו של ג'סי פינקמן שרודף אחר החופש לאחר שברח משוביו, זאת בזמן שהוא ניצוד על ידי קציני אכיפת החוק.

צוות השחקנים והדמויות
---------------------

* אהרון פול - **ג'סי פינקמן**, יצרן מת' ושותפו העסקי לשעבר של ברון הסמים וולטר וייט.
* צ'ארלס בייקר - **סקיני פיט**, חברו של ג'סי.
* מאט ג'ונס - **ברנדון "באדג'ר" מייהו**, חברו של ג'סי.
* ג'ונתן בנקס - **מייק ארמנטראוט**, שותפו העסקי לשעבר של ג'סי, שייחס לג'סי דמות מנטור במהלך שובר שורות.

בנוסף, בריאן קראנסטון שב לגלם את ברון הפשע **וולטר וייט** בהופעת אורח, וקריסטן ריטר מגלמת את **ג'יין מרגוליס**, בת זוגו לשעבר של ג'סי שמתה ממנת יתר של הרואין.

הפקה
----

וינס גיליגאן היה אחראי לבימוי וכתיבת הסרט באופן בלעדי.
### פיתוח

הרעיון לפתח את הסרט "אל קמינו" עלה במוחו של וינס גיליגאן במהלך שלבי הסיום של צילומי העונה האחרונה של "שובר שורות", לאחר ששאל את עצמו מה יקרה לדמותו של ג'סי פינקמן בעקבות אירועי סיום הסדרה, במהלכם ג'סי בורח מהנאו-נאצים שהעבידו אותו לאחר שחולץ על ידי וולטר וייט. גיליגאן לא סיפר לאחרים על הרעיון עד להתקרבות חגיגות העשור לעלייתה של הסדרה לשידור, שם החל לחלוק את הרעיון עם אנשי צוות לשעבר כאמצעי לחגוג את העשור. אהרון פול, שגילם את דמותו של ג'סי פינקמן, אישר שגיליגאן יצר איתו קשר בסביבות שנת 2017 בנוגע לתוכניותיו לחגיגת העשור לסדרה ורמז למשהו גדול, והוא נשבע שהוא יהיה להוט להיות מעורב בכל רעיון שיש לגיליגאן על מנת להמשיך את עלילותיו של ג'סי.

בשונה מעבודותיו על "תיקים באפלה" ו"שובר שורות", שם עבד עם כותב אחד או יותר, גיליגאן בחר לכתוב את התסריט כולו לבדו עד שהיה מוכן להציג אותו. לאחר שאישר שחברת ההפקות שסייעה להפיק את "שובר שורות", Sony Pictures Television, תשוב להפיק את הסרט, גיליגן הציע למכירה את הסרט באופן סלקטיבי לכמה מפיצים פוטנציאליים, כשלבסוף נטפליקס וערוץ AMC נבחרו בשל מעורבותם בשידור הסדרה. גיליגאן רצה שהסרט יזכה להפצה קולנועית מצומצמת, מטרה בה התעניין וחיפש להגשים במהלך צילומי הסדרה, ואותה נטפליקס הצליחה להגשים כשהפיצה מספר מבכורות העונות השונות של הסדרה במעורבות קולנועית מצומצמת.

הסרט נשמר תחת מעטה סודיות גבוה החל משלבי הפיתוח, וצוותי השחקנים וההפקה נשמר תחת מגבלות הדוקות על מה שהם יכולים לומר על הפרויקט. גיליגאן האמין שהסרט מהווה קודה עבור הסדרה, ושהוא רק ימשוך באמת את מעריצי הסדרה, ולא יהיה מהנה לאלה שלא צפו בה. רק סמוך לתחילת הצילומים בנובמבר 2018, התפתחו השמועות על המשכו הקולנועי של הסדרה, כשדווח שפול שב לגלם את ג'סי. בריאיון בנובמבר 2018, בריאן קרנסטון, שגילם בסדרה את דמותו הראשית וולטר וייט, אישר שאכן הסרט נמצא בשלבי ההפקה, אך אמר שהוא לא קרא את התסריט, אם כי הוא יהיה מעוניין לשוב אם גיליגאן יבקש זאת.

### צילומים

עלילת הסרט מתמקדת בדמותו של ג'סי פינקמן, בגילומו של אהרון פול.
הסרט צולם ביחס רוחב-גובה של 2.39 למסך באמצעות מצלמת Arri Alexa 65, זאת על מנת לצלם את היצירה באופן קולנועי. מרבית הצילומים התרחשו באלבקרקי בסביבות נובמבר 2018 תחת הכותרת "גרינברייר" ("Greenbrier"). בהשוואה לקצב הלחוץ בו הסדרה צולמה; קצב שבמהלכו שישה עד שמונה עמודים של תסריט צולמו ביום, הקצב עבור הסרט היה רגוע יותר; קצב שבמהלכו עמוד אחד וחצי עד שלושה עמודים של תסריט צולמו ביום, כשפרק זמן הכולל שלקח לשלב הצילומים להימשך היה כחודשיים. התקציב הגדול יותר ולוח הזמנים הרגוע איפשרו לגיליגאן לצלם לסרט סצנות גם מחוץ לאלבקרקי, משהו שרצה לעשות כבר במהלך צילומי הסדרה, אך לא הצליח לעשות. לפי דבריו של פול, עד שהתקשורת המקומית עלתה על הקשר בין "גרינברייר" ל"שובר שורות", רוב הצילומים כבר הושלמו. באוגוסט 2019, השחקן בוב אודנקירק, שמגלם את דמותו של סול גודמן ב"שובר שורות" ובסדרת הספין-אוף "סמוך על סול", אמר: "שמעתי על כך כל כך הרבה דברים שונים, אבל אני מתרגש מהסרט של שובר שורות. אני לא יכול לחכות לראות את זה." לגבי סודיות הסרט, אודנקירק הצהיר ש"אני לא יודע מה אנשים יודעים ולא יודעים. אני מתקשה להאמין שאתם לא יודעים שהסרט צולם. הם עשו את זה. אתם יודעים למה אני מתכוון? איך זה סוד? אבל זה סוד. הם עשו עבודה מדהימה בשמירת הסוד."

### הכרזה רשמית

בפברואר 2019, הוכרז רשמית על סרט של "שובר שורות" שיופץ על ידי נטפליקס ו-AMC. נטפליקס חשפה את שמו הרשמי של הסרט, יחד עם טריילר ההכרזה על הסרט ב-24 באוגוסט 2019. בימים שלפני ההכרזה הרשמית, נטפליקס פרסמה את שם הסרט באופן זמני באתר שלה, ומשתמשים הבחינו בו לפני שהשם הוסר. שם הסרט מתייחס לשברולט האל-קמינו שג'סי בורח באמצעותה בסיום הסדרה.

שיווק
-----

כרזת הטיזר הרשמית של הסרט, שהופצה במקביל להפצת טריילר ההכרזה.
טריילר ההכרזה על הסרט הופץ על ידי נטפליקס ב-24 באוגוסט 2019. טיזר טריילר רשמי לסרט הוקרן במהלך טקס פרסי האמי ה-71 שהתקיים ב-22 בספטמבר 2019, וטריילר רשמי מלא הופץ ב-24 בספטמבר 2019.

הפצה
----

הסרט עלה לשידור בכל הפלטפורמות של שירות הזרמת המדיה נטפליקס ב-11 באוקטובר 2019, כשבמקביל הועלה הסרט לשידור בהפצה טלוויזיונית במועד מאוחר יותר בערוץ AMC. בנוסף, הסרט עלה לאקרנים בהפצה מצומצמת בין התאריכים 11–13 באוקטובר בערים שונות בארצות הברית.

קישורים חיצוניים
----------------

ויקישיתוף מדיה וקבצים בנושא **אל קמינו: שובר שורות - הסרט** בוויקישיתוף
* 

* אתר האינטרנט הרשמי של אל קמינו: שובר שורות - הסרט

* "אל קמינו: שובר שורות - הסרט", במסד הנתונים הקולנועיים IMDb (באנגלית)

* "אל קמינו: שובר שורות - הסרט", באתר נטפליקס

* "אל קמינו: שובר שורות - הסרט", באתר Rotten Tomatoes (באנגלית)

* "אל קמינו: שובר שורות - הסרט", באתר Metacritic (באנגלית)

* "אל קמינו: שובר שורות - הסרט", במסד הנתונים הקולנועיים KinoPoisk (ברוסית)

הערות שוליים
------------

1. ↑  "El Camino: A Breaking Bad Movie". Netflix. Retrieved September 18, 2019.
2. 1 2 3 4 5 6 7 8 9 10  Keegan, Rebecca (September 18, 2019). "'Breaking Bad' Returns: Aaron Paul and Vince Gilligan Take a TV Classic for a Spin in 'El Camino'". The Hollywood Reporter. Retrieved September 18, 2019.
3. 1 2 3 4 5 6  Itzkoff, Dave (August 24, 2019). "'Breaking Bad' Movie, Starring Aaron Paul, Coming to Netflix in October". The New York Times. Retrieved August 24, 2019.
4. ↑  Andreeva, Nellie (August 24, 2019). "'Breaking Bad' Movie Starring Aaron Paul Gets Title, Teaser & Premiere Date On Netflix; Plot Details Revealed". Deadline Hollywood. Retrieved August 25, 2019.
5. 1 2  Goldberg, Lesley (February 13, 2019). "'Breaking Bad' Movie Is a Sequel Starring Aaron Paul and Will Air on AMC and Netflix". The Hollywood Reporter. Retrieved March 17, 2019.
6. ↑  Porter, Rick (September 17, 2019). "'Breaking Bad' Movie: Matt Jones Reprises Series Role (Exclusive)". The Hollywood Reporter. Retrieved September 17, 2019.
7. ↑  "Jonathan Banks Confirms 'El Camino' Role". ET Canada. September 22, 2019. Retrieved September 23, 2019.
8. ↑  Goldberg, Lesley (November 6, 2018). "'Breaking Bad' Movie From Creator Vince Gilligan in the Works". The Hollywood Reporter. Retrieved March 17, 2019.
9. ↑  Respers France, Lisa (November 8, 2018). "Bryan Cranston confirms 'Breaking Bad' movie happening". CNN. Retrieved March 17, 2019.
10. 1 2  Andreeva, Nellie (February 13, 2019). "Vince Gilligan's 'Breaking Bad' Movie Headed To Netflix & AMC". Deadline Hollywood. Retrieved July 1, 2019.
11. ↑  Gomez, Adrian (November 6, 2018). "'Breaking Bad' coming to the big screen". Albuquerque Journal. Retrieved July 24, 2019.
12. ↑  McVey, Ciara (August 20, 2019). "Bob Odenkirk Teases 'Better Call Saul' Season 5: "Everything's on Fire and It's Burning Down Around Us"". The Hollywood Reporter. Retrieved August 22, 2019.
13. ↑  "'Breaking Bad' Movie: Watch the First Teaser for 'El Camino'". Variety. August 24, 2019. Retrieved August 25, 2019.
14. ↑  Tassi, Paul (August 24, 2019). "Netflix's 'El Camino: A Breaking Bad Movie' Gets A Trailer, Story And Release Date". Forbes. Archived from the original on August 25, 2019. Retrieved August 25, 2019.
15. ↑  Patches, Matt (September 22, 2019). "The teaser for Netflix's Breaking Bad sequel El Camino recalls gruesome details". Polygon. Retrieved September 22, 2019.
16. ↑  Welk, Brian (September 24, 2019). "'El Camino' Trailer: Aaron Paul's Jesse Pinkman Is 'Ready' in First Full Look at 'Breaking Bad' Movie". TheWrap. Retrieved September 24, 2019.
17. ↑   אל קמינו: שובר שורות - הסרט: טריילר רשמי, קדימון הסרט באתר יוטיוב
18. ↑  Rowles, Dustin (February 2, 2019). "The 'Breaking Bad' Movie Is Currently Shooting in Familiar Locations". Uproxx. Retrieved March 17, 2019.
19. ↑  Sharf, Zack (September 18, 2019). "Netflix Sets 'Breaking Bad' Movie Theatrical Release for One Weekend Only". IndieWire. Retrieved September 18, 2019.

| שובר שורות |
| --- |
| סדרות טלוויזיה | שובר שורות (2008-2013) • סמוך על סול (2015-2022) |  |
| סרטי קולנוע | אל קמינו: שובר שורות - הסרט |
| דמויות | וולטר וייט • סקיילר • ג'סי פינקמן • האנק שריידר • מארי • פלין • סול גודמן • גאס פרינג • מייק ארמנטראוט • לידיה רודארט-קווייל • טוד אלקוויסט • קים וקסלר • הווארד המלין • נאצ׳ו וארגה • צ'אק מקגיל • לאלו סלמנקה • מרקו פסטרנק |
| ראו גם | וינס גיליגאן • אוזימנדיאס |